Die leuens wat die kerk vertel (2) - www.bybelkennis.co.za
Ons begin vandag met die eerste van Hill se sewe leuens.
Vir sommige predikers (dink maar aan die Amerikaanse TV predikers) is die motivering om te preek geld. Paulus het reeds hierteen gewaarsku: Hulle dink dat die godsdiens iets is om geldelike wins mee te maak (1 Timoteus 6:5). Maar opregte gelowiges aanvaar ook hierdie boodskap van voorspoed – en haal die Skrif aan om hulle saak te ondersteun. Hulle verwys na die verbondseëninge wat God aan Israel belowe as hulle gehoorsaam bly (Deuteronomium 28:1 – 13). Hulle haal verse uit Spreuke en die Psalms aan waar voorspoed aan vrygewigheid, harde werk, ‘n goddelike leefwyse en geloof verbind word (byvoorbeeld Psalm 112). Hulle haal Lukas 6:38 aan: Gee, en vir julle sal gegee word. Hulle haal Paulus aan wat oor die finansiële beginsels van saai en oes geskryf het. Die probleem is nie as jy geld het nie, maar as die geld jou het. Daar is dinge wat hierdie voorspoedsteoloë nie noem nie:
Jesus het teen gierigheid gewaarsku: Pas op en wees op julle hoede vir elke vorm van gierigheid, want ‘n mens se lewe is nie afhanklik van die oorvloed van sy besittings nie (Lukas 12:15).
In sy bergrede waarsku Jesus teen skatte op aarde bymekaarmaak (Matteus 6:19 – 24) waar ons onder andere lees: Julle kan nie God en Mammon dien nie.
Jesus beklemtoon die versorging van die armes (Matteus 25:31 – 46).